Bayer

**Bayer AG** on saksalainen lääketeollisuusyhtiö, joka on perustettu Barmenissa Saksassa vuonna 1863. Bayer on maailman kolmanneksi suurin lääkealan yritys. Bayerin pääkonttori sijaitsee Leverkusenissa, Nordrhein-Westfalenissa, Saksassa. Yrityksen tunnetuin tuote on aspiriini. Suomessa Bayerilla on tutkimusta ja tuotantoa erityisesti Turussa entisen Leiras Oy:n toiminnan yhtenä jatkojuonteena.

## Liiketoiminta
Bayer ilmoitti toukokuussa 2016 ostavansa yhdysvaltalaisen kilpailijansa Monsanton. Kauppahinnaksi sovittiin 62 miljardia dollaria. Kauppa tapahtui kesäkuussa 2018. 

Marraskuussa 2018 Bayer tiedotti irtisanovansa 12&nbsp;000 työntekijää ja luopuvansa eläinlääkkeiden valmistuksesta.

## Kritiikki
Vuonna 1898 Bayer toi markkinoille diasetyylimorfiinin eli heroiinin, jota se myi tavaramerkillä *Heroin*. Yhtiö markkinoi Heroinia muun muassa lääkkeeksi morfiiniriippuvuuteen. Bayer lopetti heroiinin valmistuksen kansainvälisen lääketieteellisen painostuksen takia vuonna 1913.

Vuonna 2001 Bayer lopetti *Baycol*-nimisen serivastatiini-kolesterolilääkkeen myynnin, koska Baycol ja samantapainen Lipobay johtivat 52 kuolemantapaukseen. Lääkkeet aiheuttivat kymmenkertaisesti enemmän munuaisten vajaatoimintaa kuin vastaavat statiinilääkkeet yleensä.

Bayer toimitti 1980-luvulla Aasiaan ja Latinalaiseen Amerikkaan tietoisesti verenvuototautilääkitystä, joka oli saastunut HI-viruksella.

## Bayer 04 Leverkusen
Vuonna 1904 Bayer perusti jalkapalloseuran Bayer 04 Leverkusen.

## Bayer Oy
Bayer AG:n suomalainen tytäryhtiö Bayer Oy on peräisin kahdesta haarasta: Oy Stewesta Ab:sta ja Huhtamäki-konsernin perustamasta yhtiöstä. Vuonna 1958 osa Stewestan osakekannasta siirtyi Bayerille ja vuonna 1967 nimi vaihtui Oy Suomen Bayer Ab:ksi. Huhtamäen lääketeollisuus siirtyi Huhtamäki Oy Leiras -yhtiölle, josta tuli Leiras Oy. Leiras yhdistyi Schering Oy:n kanssa ja kun Bayer AG hankki Schering AG:n vuonna 2006 myös Bayer Oy ja Schering Oy yhdistyivät.

Bayer Oy:n päätuote on lähes miljardin euron vuosimyyntiin yltävä ehkäisykierukka Mirena. ''Kauppalehti'' luokitteli yrityksen vuonna 2012 Suomen kymmenen menestyneimmän ja kymmenen parasta tulosta tehneen yrityksen joukkoon. Yritys maksoi hyvästä tuloksestaan myös runsaasti veroa: yhtiö oli Suomen suurin yritysveron maksaja vuonna 2012 finanssikonserni Nordean jälkeen. Vuonna 2014 Bayer maksoi Suomessa eniten veroja Supercellin jälkeen. Vuonna 2014 Bayer Oy:n liikevaihto oli 708 miljoonaa euroa, tilikauden tulos 410 miljoonaa euroa ja yhtiön palveluksessa työskenteli 743 henkeä.

Kesäkuussa 2021 Bayer ilmoitti rakentavansa Turkuun uuden ehkäisyvalmisteita tuottavan lääketehtaan jo olemassa olevaan rakennukseen ja uudistavansa samalla nykyistä tehdasta. Investoinnin arvo on noin 250 miljoonaa euroa, ja uuden tehtaan oli määrä olla valmis vuonna 2025.


Tiedosto:Aspirin (2247084833).jpg|Aspiriini on yksi Bayerin tunnetuimmista tuotteista.
Tiedosto:Bayer-Kreuz.jpg|Bayerin logo Leverkusenissa
Tiedosto:Bayer AG in Leverkusen, Luftaufnahme.JPG|Tehdas Leverkusenissa
Tiedosto:Bayer Heroin bottle.jpg|Bayer on historiansa aikana valmistanut muun muassa heroiinia.
Tiedosto:BayArena 2012.jpg|Bayer omistaa jalkapalloseura Bayer 04 Leverkusenin. Joukkue pelaa kotiottelunsa BayArenalla.


## Lähteet